ANC se planne om beter in parlement te vaarArgieffoto Die ANC het ’n groot beplanningsvergadering gehou om beter in die parlement te funksioneer. Die vergadering is bygewoon deur lede van die ANC se parlementêre koukus, die party se provinsiale sekretarisse, verteenwoordigers van ANC-koukusse in provinsiale wetgewers en lede van die party se nasionale uitvoerende komitee. Die sentrale doelwit was om ’n vyfjaar‑aksieplan op te stel om ANC-LP’s se bydrae tot die parlement se oorsigrol, kiesafdelingswerk en die skryf en aanvaarding van wetgewing te verbeter, maar die terugvoer wat vanmiddag tydens ’n ANC-mediakonferensie by die parlement verskaf is, het heeltemal op ander dinge gefokus. Onder meer is leedwese oor die afsterwe van oudpres. Robert Mugabe van Zimbabwe uitgespreek, geweldsmisdaad teen vroue asook die openbare vandalisme en geweldpleging wat tans in dele van die land voorkom is veroordeel, en steun is vir pres. Cyril Ramaphosa se planne in die verband uitgespreek. Voorts het die koukuslede die planne om die ekonomie te laat groei en distrikgebaseerde monitering van die ontwikkelingstaat ondersteun. Die ANC en die land se internasionale rol is ook bespreek. Etiek-opleiding gaan aan ANC-LP’s verskaf word en die ANC gaan in ŉ groter mate met burgerlike organisasies saamwerk om hul kiesafdelingswerk te verbeter. Oor die beplande aksieplan ter verbetering van die funksionering van die parlement is egter nie veel tydens die mediakonferensie gesê nie.